Μεγάλη ποσότητα χασίς, που ξεπερνά τα 155 κιλά, κατασχέθηκε κατά τη διάρκεια της μεγάλης επιχείρησης που πραγματοποίησε η Υποδιεύθυνση Δίωξης Ναρκωτικών της Ασφάλειας Αττικής, σε σπίτια στην περιοχή των Εξαρχείων.

Παράλληλα, έγιναν πέντε προσαγωγές, εκ των οποίων οι τρεις μετατράπηκαν σε συλλήψεις. Και οι τρεις συλληφθέντες είναι Αλβανοί.

Από τις έρευνες, βρέθηκαν συνολικά και κατασχέθηκαν 80 συσκευασίες με ακατέργαστη κάνναβη, συνολικού βάρους 155 κιλών και 401 γραμμαρίων, το χρηματικό ποσό των 11.825 ευρώ, μία ηλεκτρονική ζυγαριά ακριβείας και 6 συσκευές κινητής τηλεφωνίας.

Οι συλληφθέντες, με την σε βάρος τους σχηματισθείσα δικογραφία για παράβαση της νομοθεσίας περί ναρκωτικών, θα οδηγηθούν στον κ. Εισαγγελέα Πλημμελειοδικών Αθηνών.